VENDIM
Nr. 203, datë 21.7.2026

MBI FILLIMIN E PROCEDURËS ADMINISTRATIVE PËR SHQYRTIMIN E KËRKESËS SË SHOQËRISË “SPV BLUE 2” SHPK PËR MODIFIKIMIN E LICENCËS NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK ME KAPACITET TË INSTALUAR 50 mw

Në mbështetje të neneve 16 dhe 42, të ligjit nr. 59/2026, “Për sektorin e energjisë elektrike”; të neneve 10, pikat 1 dhe 3, dhe 15, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 21.7.2026, mbasi shqyrtoi relacionin me nr. 2037/2 prot., datë 17.7.2026, të Drejtorisë së Licencimit, Autorizimeve dhe Garancisë së Origjinës “Mbi kërkesën e shoqërisë ‘SPV Blue 2’ sh.p.k. për modifikimin e licencës në veprimtarinë e prodhimit të energjisë elektrike nga centrali fotovoltaik me kapacitet të instaluar 50 mw”,
konstatoi se:
1. Të dhëna për shoqërinë
- Shoqëria “SPV Blue 2” sh.p.k. është licencuar me vendimin e Bordit të ERE-s nr. 296 datë 30.12.2024, për prodhimin e energjisë elektrike nga centrali fotovoltaik me kapacitet të instaluar 50 mw.
- Me shkresën e protokolluar në ERE me nr. 2037/1 prot., datë 9.7.2026, shoqëria ka paraqitur kërkesën për modifikimin e aneksit A të licencës së saj, duke shtuar në të sistemet e akumulimit/depozitimit të energjisë, si vepra ndihmëse. Nga dokumentacioni i depozituar në kuadër të këtij aplikimi, rezulton se objekti i këtij aplikimi lidhet me modifikimin e aneksit A të licencës së prodhimit të energjisë elektrike, me qëllim pasqyrimin e rritjes së kapacitetit të instaluar të centralit nga 50 mw në 100 mw, si dhe shtimin e veprave ndihmëse/njësive të depozitimit të energjisë elektrike.
- Me shkresën e protokolluar në ERE me nr. 2038/1 prot., datë 13.7.2026, shoqëria ka saktësuar objektin e kërkesës, duke kërkuar përfshirjen në aneksin A të licencës të sistemit të depozitimit të energjisë (BESS) me kapacitet të instaluar 200 mw, duke sqaruar se sistemi BESS synon të krijojë një mekanizëm fleksibiliteti që mundëson absorbimin e tepricave të prodhimit të parqeve fotovoltaik të projekteve BLUE, me qëllim uljen e disbalancave të shkaktuara nga gjenerimi. 
- Po ashtu, shoqëria ka depozituar në ERE, shkresën e saj të datës 30.6.2026, drejtuar Agjencisë Kombëtare të Burimeve Natyrore (AKBN) dhe Ministrisë së Infrastrukturës dhe Energjisë (MIE), me anë të së cilës njofton mbi ndërtimin e sistemeve depozituese për një kapacitet 200 mw, duke theksuar se instalimi i këtij sistemi nuk ndryshon kapacitetin maksimal të injektimit në rrjet.
- Për sa kërkuar nga shoqëria në lidhje me veprat ndihmëse, sjellim në vëmendje se në shkresën nr. 4755/1 prot., datë 29.6.2026, protokolluar me tonën nr. 1291/8 prot., datë 1.7.2026, Ministria e Infrastrukturës dhe Energjisë ka sjellë në vëmendje të ERE-s se: referuar të drejtës për ndërtim të lëshuar nga MIE dhe parashikimeve të kontratës së nënshkruar ndërmjet palëve në vijim, çdo ndryshim në projekt, përfshirë dhe shtimin e veprave ndihmëse apo njësive të depozitimit të energjisë elektrike, duhet të trajtohet në përputhje me kushtet kontraktuale dhe kuadrin rregullator në fuqi.
- Si e tillë, vlerësohet që për sa kërkuar nga shoqëria për të përfshirë në licencën e prodhimit dhe veprat ndihmëse, t’i kërkohet asaj qëndrimi/vlerësimi i MIE-s. Po ashtu, vetë ERE do të njoftojë MIE-n në kuadër të kësaj procedure.
- Rezulton se me vendimin e Këshillit të Ministrave nr. 499, datë 19.6.2026, “Për ndërtimin e impiantit gjenerues të energjisë elektrike ‘Blue 2’, me kapacitet të instaluar 50 mw, i cili nuk përfiton nga masat mbështetëse dhe veprave ndihmëse në zonën e Sheq Marinas, Bashkia Fier, qarku Fier, nga bashkimi i përkohshëm i shoqërive ‘Blessed Investment’ sh.p.k. dhe ‘Matrix Konstruksion’ sh.p.k.”, është miratuar ndryshimi i kapacitetit të instaluar të centralit nga 50 mw në 100 mw. Duke qenë se kjo VKM ngarkon MIE-n dhe shoqërinë për ndjekjen e zbatimit të tij, si dhe në referencë të kontratës nr. 2721 rep., nr. 2067 kol., datë 9.7.2021, të nënshkruar më herët me MIE-n, vlerësohet se shoqëria duhet të bëjë me dije nëse ka vijuar me nënshkrimin e kontratës ku të jenë pasqyruar këto ndryshime.
- Shoqëria ka kryer për llogari të ERE-s pagesën, sipas përcaktimeve të aneksit A të rregullores.
2. Përputhshmëria e aplikimit me rregulloren
- Në përputhje me nenin 15, pika 4 e rregullores, shoqëria ka dorëzuar dokumentacionin e kërkuar për modifikimin e licencës sipas germave “c”, “e”, dhe “f”.
- Nga shqyrtimi i këtij aplikimi rezulton se shoqëria duhet të plotësojë sa vijon: 
Neni 15, “Modifikimi i licencës”
Pika 4”
- germa “a”: Autorizimin përkatës për përfaqësuesin e saj, që ka nënshkruar shkresën e protokolluar në ERE nr. 2038/1 prot., datë 13.7.2026;
- germa “b”: Sqarimet përkatëse në lidhje me mënyrën e karikimit për kapacitetin e kërkuar prej saj, pasi nuk është e qartë nëse është vetëm për nevojat e vetë të licencuarit “SPV Blue 2” apo dhe të impianteve fotovoltaike të të licencuarve të tjerë, si dhe informacion shtesë mbi mënyrën se si parashikon financimin e këtyre ndryshimeve;
- germa “g”: Miratimin përfundimtar/marrëveshjen e nënshkruar me Operatorin e Sistemit të Transmetimit (OST) sh.a., si dhe sqarimet përkatëse, në lidhje me kapacitetin për të cilin ka marrë opinion paraprak.
- Në lidhje me fillimin e procedurës për modifikimin e licencës së shoqërisë sipas kërkesës së saj, vlerësohet që të njoftohet Agjencia Kombëtare e Mjedisit (AKM) dhe OST sh.a.
- Nga analiza paraprake nuk rezultojnë rrethana që të pengojnë fillimin e procedurës administrative për shqyrtimin e kërkesës, ndërsa vlerësimi mbi përmbushjen e të gjitha kushteve ligjore dhe rregullatore për licencim do të kryhet në përfundim të procedurës administrative, pas administrimit të dokumentacionit të plotë dhe analizës nga ERE.
[bookmark: _GoBack]- Për sa më sipër, vlerësohet se janë plotësuar kushtet procedurale për fillimin e procedurës administrative për shqyrtimin e kërkesës për licencim.
Për gjithë sa më sipër, Bordi i ERE-s

VENDOSI:

1. Të fillojë procedurën administrative për modifikimin e licencës së shoqërisë “SPV Blue 2” sh.p.k. në veprimtarinë e prodhimit të energjisë elektrike, dhënë me vendimin e Bordit të ERE-s nr. 296, datë 30.12.2024, për prodhimin e energjisë elektrike nga centrali fotovoltaik, për rritjen e kapacitetit të instaluar nga 50 mw në 100 mw.
2. Drejtoria e Licencimit, Autorizimeve dhe Garancisë së Origjinës të njoftojë shoqërinë “SPV Blue 2” sh.p.k., Ministrinë e Infrastrukturës dhe Energjisë, Agjencinë Kombëtare të Mjedisit dhe shoqërinë “Operatori i Sistemit të Transmetimit” (OST) sh.a. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

